ลงนามพม่าหนุนลงทุน
ไทยปักธงยึดหัวหาดเต็มที่โครงสร้างพื้นฐานการเงิน
30 พ.ค. 2555

ไทยปักธงยึดหัวหาดเต็มที่โครงสร้างพื้นฐานการเงิน
ยึดหัวหาดพัฒนาพม่า ไทยลงนาม “เต็งเส่ง” ร่วมลงทุนโครงสร้างพื้นฐานพัฒนาตลาดเงินตลาดทุน
นายอนุสรณ์ เอี่ยมสะอาด รักษาการโฆษกประจำสำนักนายกรัฐมนตรี เปิดเผยว่า คณะรัฐมนตรี (ครม.) วันที่ 29 พ.ค. มีมติอนุมัติการลงนามบันทึกความเข้าใจว่าด้วยความร่วมมือเพื่อการพัฒนาในเมียนมาร์ระหว่างรัฐบาลแห่งราชอาณาจักรไทยและรัฐบาลแห่งสาธารณรัฐแห่งสหภาพเมียนมาร์ 
ทั้งนี้ การลงนามดังกล่าวจะมีขึ้นในระหว่างที่นายพลเต็งเส่ง ประธานาธิบดีเมียนมาร์ มีกำหนดเดินทางเยือนไทยอย่างเป็นทางการระหว่างวันที่ 29 พ.ค.-2 มิ.ย. 2555 เพื่อเข้าร่วมประชุม WEF on East Asia ที่ประเทศไทยเป็นเจ้าภาพ
สำหรับร่างบันทึกความเข้าใจฯ มีสาระสำคัญ อาทิ การพัฒนาโครงสร้างพื้นฐานโครง การก่อสร้างถนน 3 ฝ่าย ไทย เมียนมาร์ และอินเดีย ช่วงมอญยอยาจีกาเลวะ ในรัฐสะกาย โครงการพัฒนาถนนด่านสิงขร จ.ประจวบคีรีขันธ์เมืองมอต่องเมืองตะนาวศรีเมืองมะริด และโครงการสะพานข้ามแม่น้ำเมยแห่งที่ 2 และโครงสร้างพื้นฐานระบบไฟฟ้า
ขณะที่การปฏิรูปเศรษฐกิจและการพัฒนาทางเลือก เช่น การส่งเสริมการค้า การลงทุน การพัฒนาระบบธนาคารกลางและการกำกับตรวจสอบระบบธนาคาร การพัฒนาตลาดทุนและตลาดหลักทรัพย์ การจัดตั้งศูนย์การเรียนรู้เพื่อพัฒนาอย่างยั่งยืนตามแนวชายแดน และการสร้างเสริมขีดความสามารถผ่านความร่วมมือด้านการพัฒนาทรัพยากรมนุษย์
ด้านการเตรียมความพร้อมเป็นประธานอาเซียนของเมียนมาร์ในปี 2557 จะมีการแลกเปลี่ยนแนวทางปฏิบัติที่เป็นเลิศในการจัดประชุมระหว่างประเทศเพื่อสนับสนุนการเป็นประธานอาเซียน
ร่างบันทึกความเข้าใจฯ กำหนดกลไกความร่วมมือทั้งระดับรัฐบาล เอกชนและประชาชน ขณะที่รูปแบบความร่วมมืออยู่ภายใต้กรอบความร่วมมือแบบรัฐต่อรัฐ พร้อมทั้งเสนอความร่วมมือทางด้านการเงิน ซึ่งทั้งสองประเทศหารือร่วมกันต่างหาก
คณะกรรมการกฤษฎีกาได้พิจารณาแล้วว่าบันทึกความเข้าใจฯ ไม่เข้าหลักเกณฑ์ตามกฎหมายรัฐธรรม นูญปี 2550 มาตรา 190 ที่ต้องนำเข้าสู่ที่ประชุมร่วมกันของรัฐสภา เพราะถือเป็นความร่วมมือในกรอบกว้างๆ
นอกจากนี้ ที่ประชุมได้เห็นชอบร่างฯ และอนุมัติให้รัฐมนตรีว่าการกระทรวงการต่างประเทศ หรือผู้ที่ได้รับมอบหมายลงนามในร่างบันทึกความเข้าใจฯ โดยไม่ต้องนำเสนอ ครม.พิจารณาอีกครั้ง